CELEX: 
Language: lv
Date: 2019-10-15 00:00:00
Title: KOMISIJAS DELEĢĒTĀ REGULA (ES) …/.. ar kuru groza II pielikumu Eiropas Parlamenta un Padomes Regulā (ES) Nr. 515/2014, ar ko kā daļu no Iekšējās drošības fonda izveido finansiāla atbalsta instrumentu ārējām robežām un vīzām

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Eiropas Parlamenta un Padomes Regulu (ES) Nr. 515/2014
                  1
               , ar ko kā daļu no Iekšējās drošības fonda izveido finansiāla atbalsta instrumentu ārējām robežām un vīzām, Komisija ir pilnvarota pieņemt deleģētos aktus saskaņā ar regulas 17. pantā izklāstītajiem nosacījumiem.
            
            
               Konkrēti – ar Regulas (ES) Nr. 515/2014 7. panta 2. punktu Komisija ir pilnvarota pieņemt deleģētos aktus, lai pārskatītu minētās regulas II pielikumā minētās konkrētās darbības, ja tas atzīts par nepieciešamu, tostarp saistībā ar starpposma pārskatīšanu.
            
            
               Migrācijas plūsmu dinamiskā rakstura dēļ ir nepieciešama kopīga un elastīga pieeja, ar kuru adekvāti ņem vērā ES un tās dalībvalstu politikas norises un finansējuma vajadzības, jo īpaši to dalībvalstu, kuras pastāvīgi saskaras ar lielu un nesamērīgu migrācijas spiedienu pie to ārējām robežām.
            
            
               Šajā kontekstā Iekšējās drošības fondam un jo īpaši instrumentam ārējām robežām un vīzām vajadzētu būt iespējai sniegt pienācīgu finansiālu atbalstu robežkontroles pasākumiem, tostarp tādu ES politikas virzienu īstenošanai kā, piemēram, karsto punktu pieeja, kā izklāstīts Eiropas programmā migrācijas jomā, ar kuru Eiropas Komisija nāca klajā 2015. gada 13. maijā
                  2
                un kuru Eiropadome apstiprināja 2015. gada 25. un 26. jūnijā
                  3
               .
            
            
               Saistībā ar valsts programmu starpposma pārskatīšanu, kas veikta saskaņā ar Regulas (ES) Nr. 515/2014 15. pantu, un ņemot vērā ES politikas prioritātes, kuras izklāstītas iepriekš, attiecībā uz robežkontroles darbībām tika apzinātas papildu finansējuma vajadzības, jo īpaši tajās dalībvalstīs, kuras saskaras ar lielu un nesamērīgu migrācijas spiedienu pie ārējām robežām.
            
            
               Eiropadome savos 2018. gada 28. jūnija secinājumos ir atkārtoti uzsvērusi nepieciešamību atbalstīt šādus centienus, aicinot pastiprināt sadarbību ar trešām valstīm, lai uzlabotu šo valstu robežu pārvaldības spējas.
            
            
               Šādas finansējuma vajadzības būtu jānodrošina pēc iespējas pienācīgāk, un būtu jāizmanto vispiemērotākais finansēšanas instruments.
            
            
               Šajā sakarā – ņemot vērā saistīto finansējuma vajadzību specifiku – dalībvalstu valsts programmu papildināšana ar tā sadales koeficienta palīdzību, kas tika izmantots katras dalībvalsts pamata piešķīruma sadalē, nav piemērotais instruments, jo tas neļautu īpaši pievērsties to dalībvalstu apzinātajām vajadzībām, kuras saskaras ar lielu un nesamērīgu migrācijas spiedienu un nodrošina robežkontroli uz ES ārējām robežām.
            
            
               Ārkārtas palīdzības izmantošana arī nav piemērots risinājums, jo, lai šo palīdzību izmantotu, principā ir vajadzīgi ļoti specifiski apstākļi, proti, ārkārtas situācija, kā definēts Regulas (ES) Nr. 515/2014 2. panta f) punktā. Turklāt ārkārtas palīdzības ietvaros finansējumu piešķir saskaņā ar projekta pieeju un uz īsu laikposmu (parasti ne vairāk kā 12 mēnešiem) – pretstatā valsts programmas ietvaros piešķirtā finansējuma daudzgadu perspektīvai.
            
            
               Ņemot vērā iepriekš minēto, šāda papildu finansējuma piešķiršana, (dalītās pārvaldības ietvaros) izmantojot konkrētas darbības (SA) saskaņā ar valsts programmām, ir vispiemērotākais veids, jo tas ļauj elastīgāk pielāgoties atsevišķas situācijas dinamikai un specifikai, nodrošinot individuāli pielāgotu pieeju, lai Iekšējās drošības fonda ārējo robežu un vīzu komponenta ietvaros atbalstītu konkrētu pasākumu attiecīgajās dalībvalstīs.
            
            
               Regulas (ES) Nr. 515/2014 II pielikumā pašlaik ir minētas divas konkrētās darbības. Viena darbība ir kopīga darbība starp vismaz divām dalībvalstīm un attiecas uz konsulāro sadarbību, savukārt otra ir saistīta ar transportlīdzekļu un operatīvā aprīkojuma iegādi, kuri kopīgo operāciju gadījumā ir nododami Eiropas Robežu un krasta apsardzes (EBCG) aģentūras rīcībā.
            
            
               Tā kā esošās konkrētās darbības neļauj atbalstīt starpposma pārskatīšanas kontekstā apzināto pasākumu veidu, Regulas (ES) Nr. 515/2014 attiecīgajā pielikumā ir jāiekļauj jauna konkrētā darbība. Šī konkrētā darbība palīdzētu pastiprināt robežkontroles darbības (tostarp robežpārbaudes, pirmo uzņemšanu un robežuzraudzību), kā arī īstenot karsto punktu pieeju un tādējādi atbalstīt robežu integrēto pārvaldību, nodrošinot Savienības ārējo robežu efektīvu kontroli un aizsardzību.
            
            
               Turklāt šāds konkrēto darbību saraksta grozījums, ko veic, lai reaģētu uz minētajām īpašajām dalībvalstu vajadzībām, kā paredzēts finansiāla atbalsta instrumenta ārējām robežām un vīzām (kurš ir daļa no Iekšējās drošības fonda) juridiskajā pamatā, paver arī iespēju palielināt ES pievienoto vērtību migrācijas plūsmu pārvaldības kontekstā.
            
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Atbilstīgi labāka regulējuma noteikumiem un saskaņā ar Regulas (ES) Nr. 515/2014 40. apsvērumu Komisijai, sagatavojot deleģētos aktus, būtu jārīko atbilstīgas apspriešanās, tostarp ekspertu līmenī. Šāda apspriešana notika 2019. gada 7.–24. jūnijā, izmantojot rakstisku procedūru.
            
            
               Izstrādājot šo Komisijas deleģēto regulu, tika pienācīgi ņemtas vērā no dalībvalstu ekspertiem saņemtās piezīmes.
            
         
         
            
               Atbilstīgi labāka regulējuma noteikumiem pēc starpdienestu apspriešanās tika izmantots piezīmju sniegšanas mehānisms. Piezīmju sniegšanas periods beidzās 2019. gada 26. augustā. Piezīmes netika saņemtas.
            
            
            
               3.DELEĢĒTĀ AKTA JURIDISKIE ASPEKTI
            
            
               Ar Regulas (ES) Nr. 515/2014 7. panta 2. punktu Komisija ir pilnvarota pieņemt deleģētos aktus, lai grozītu minētās regulas II pielikumu, kurā izklāstīts konkrēto darbību saraksts.
            
            
               Regulas (ES) Nr. 515/2014 17. pantā ir noteikta deleģēšanas īstenošana un jo īpaši nosacījumi, saskaņā ar kuriem Komisijai ir piešķirtas pilnvaras pieņemt deleģētos aktus.
            
            
            
               KOMISIJAS DELEĢĒTĀ REGULA (ES) …/..
            
            
               (15.10.2019),
            
            
               ar kuru groza II pielikumu Eiropas Parlamenta un Padomes Regulā (ES) Nr. 515/2014, ar ko kā daļu no Iekšējās drošības fonda izveido finansiāla atbalsta instrumentu ārējām robežām un vīzām
               
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 515/2014 (2014. gada 16. aprīlis), ar ko kā daļu no Iekšējās drošības fonda izveido finansiāla atbalsta instrumentu ārējām robežām un vīzām un atceļ Lēmumu Nr. 574/2007/EK
                  4
               , un jo īpaši tās 7. panta 2. punktu,
            
            
               tā kā:
            
            
               (1)Eiropas Parlamenta un Padomes Regulas (ES) Nr. 514/2014
                  5
                15. pantā minētās starpposma pārskatīšanas kontekstā tika apzinātas dalībvalstu vajadzības pēc papildu finansējuma robežu pārvaldības jomā.
            
            
               (2)Starpposma pārskatīšanā tika konstatēta vajadzība piešķirt pienācīgu finansiālu atbalstu robežkontroles darbībām, jo īpaši karsto punktu zonās, kas definētas Regulas (ES) 2016/1624
                  6
                2. panta 10. punktā, kā arī citos pierobežas reģionos, kuri saskaras ar līdzīgu esošu vai iespējamu lielu un nesamērīgu migrācijas spiedienu.
            
            
               (3)Regulas (ES) Nr. 515/2014 II pielikumā ietvertajā sarakstā ir uzskaitītas divas konkrētās darbības, par kurām dalībvalstis saņem papildu finansējumu.
            
            
               (4)Izmantojot konkrēto darbību pašreizējo sarakstu, nevar pienācīgi novirzīt finansējumu, kas paredzēts darbībām, kuru mērķis ir pastiprināt robežkontroles spējas un īstenot karsto punktu pieeju vai līdzīgu pieeju. Tāpēc minētā saraksta grozīšana ir labākais veids, kā apmierināt vajadzības, kas apzinātas Iekšējās drošības fonda robežu un vīzu instrumenta mērķu ietvaros.
            
            
               (5)Jaunā konkrētā darbība, ko pievieno Regulas (ES) Nr. 515/2014 II pielikumam, palīdzēs panākt Savienības ārējo robežu efektīvu kontroli. Tā atbilst minētās regulas konkrētajam, 3. panta 2. punkta b) apakšpunktā minētajam mērķim, proti, atbalstīt robežu integrētu pārvaldību, atvieglinot piekļuvi starptautiskajai aizsardzībai personām, kurām tā vajadzīga.
            
            
               (6)Tādas jaunas konkrētās darbības pievienošana, kura atspoguļo nesenās politikas norises un dalībvalstu finansējuma vajadzības, radīs būtisku pievienoto vērtību, jo tā palīdzēs mazināt spiedienu uz tām dalībvalstīm, kuras visvairāk skar migrācijas un patvēruma meklētāju plūsmas, un tādējādi uz Savienību kopumā.
            
            
               (7)Lai būtu iespējams nekavējoties piemērot šo konkrēto darbību un ņemot vērā apzinātās steidzamās finansējuma vajadzības, regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
         
         
            
               (8)Tādēļ būtu attiecīgi jāgroza Regula (ES) Nr. 515/2014,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) Nr. 515/2014 II pielikumā pievieno šādu 3. punktu:
            
            
               „3. Robežkontroles darbības (piemēram, robežpārbaudes un robežu uzraudzības pasākumi) reģionos, kuri saskaras ar pašreizēju vai iespējamu lielu un/vai nesamērīgu migrācijas spiedienu, tostarp darbības, kas saistītas ar Regulas (ES) Nr. 2016/1624
                  7
                2. panta 10. punktā definēto karsto punktu zonu izveidi, attīstīšanu un darbību, kā arī vajadzības gadījumā – atbalsts robežu pārvaldības darbībām trešās valstīs.”.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            
            
               Briselē, 15.10.2019
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes Regula (ES) Nr. 515/2014 (2014. gada 16. aprīlis), ar ko kā daļu no Iekšējās drošības fonda izveido finansiāla atbalsta instrumentu ārējām robežām un vīzām un atceļ Lēmumu Nr. 574/2007/EK (OV L 150, 20.5.2014., 143. lpp.).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        OV L 150, 20.5.2014., 143. lpp.
               
               
                  
                     (5)
                  
                        Eiropas Parlamenta un Padomes Regula (ES) Nr. 514/2014 (2014. gada 16. aprīlis), ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai (OV L 150, 20.5.2014., 112. lpp.).
               
               
                  
                     (6)
                  
                        Eiropas Parlamenta un Padomes Regula (ES) 2016/1624 (2016. gada 14. septembris) par Eiropas Robežu un krasta apsardzi un ar ko groza Eiropas Parlamenta un Padomes Regulu (ES) 2016/399 un ar ko atceļ Eiropas Parlamenta un Padomes Regulu (EK) Nr. 863/2007, Padomes Regulu (EK) Nr. 2007/2004 un Padomes Lēmumu 2005/267/EK (OV L 251, 16.9.2016., 1. lpp.).
               
               
                  
                     (7)
                  
                        Eiropas Parlamenta un Padomes Regula (ES) 2016/1624 (2016. gada 14. septembris) par Eiropas Robežu un krasta apsardzi un ar ko groza Eiropas Parlamenta un Padomes Regulu (ES) 2016/399 un ar ko atceļ Eiropas Parlamenta un Padomes Regulu (EK) Nr. 863/2007, Padomes Regulu (EK) Nr. 2007/2004 un Padomes Lēmumu 2005/267/EK (OV L 251, 16.9.2016., 1. lpp.).